[{"text_idx": "#000001", "text": "Oedd y newyddion yn annisgwyl? Neu oeddech chi\u2019n synnu dim o glywed yr ystadegau diweddaraf? Dros y pythefnos diwethaf mae canlyniadau Cyfrifiad Cenedlaethol 2021 wedi cael cryn sylw. Y prif benawdau oedd bod 43.6% o bobl Cymru\u2019n uniaethu a\u0302 Christnogaeth, a\u2019r canran o siaradwyr Cymraeg wedi gostwng i 17.8%. Wrth ganolbwyntio ar y ffigyrau moel mae\u2019n naturiol eu bod yn cael eu disgrifio fel dirywiad sy\u2019n peri siom i Gymry Cymraeg a Christnogion fel ei gilydd. Ond mae\u2019n rhaid i ni gofio mai math arbennig o ddarlun y mae cyfrifiad yn ei roi. Nid yw\u2019n dweud llawer wrthym am gyflwr cymunedau Cymraeg nac ychwaith beth mae ticio\u2019r blwch Cristnogaeth ar ffurflen yn ei olygu!"}, {"text_idx": "#000002", "text": "Mae\u2019n siw\u0302r eich bod wedi clywed am darged Llywodraeth Cymru o gael miliwn o siaradwyr Cymraeg erbyn 2050, ond os na fydd hynny\u2019n cynnwys cymunedau Cymraeg, slogan wag fydd hi. Prin y gallwn ei gyfri\u2019n llwyddiant cael miliwn o siaradwyr os yw\u2019r iaith Gymraeg yn ddim mwy na sgil y gellir ei defnyddio fel tric mewn parti!"}, {"text_idx": "#000003", "text": "Ac wrth i ni feddwl am Gristnogaeth yng Nghymru, nid faint sy\u2019n ticio bocs yw\u2019r ffactor allweddol, ond beth yw natur y Gristnogaeth honno. Oherwydd nid i berthynas lled-braich y mae Duw yn ein galw yn Iesu Grist ond i berthynas agos o garu, ymddiried, ac ufuddhau i\u2019r Un a ddioddefodd \u2018un waith am byth dros bechodau, y cyfiawn dros yr anghyfiawn, i\u2019ch dwyn chwi at Dduw.\u2019 (1 Pedr 3:18)"}, {"text_idx": "#000004", "text": "Dyma\u2019r newyddion da sy\u2019n sail i ape\u0302l hyfryd un o\u2019n carolau plygain enwocaf:"}, {"text_idx": "#000006", "text": "Mae bod yn wir ddisgybl i Grist yn golygu bywyd newydd a theulu newydd! Fel y gwelwn yn yr adnod uchod, bydd y rhai sy\u2019n ymddiried yng Nghrist yn cael mynediad at Dduw o ganlyniad i aberth y Gwaredwr. Fe ga\u0302nt hefyd eu huno a\u0302\u2019i gilydd yn gorff Crist \u2013 cymuned gariadus o bobl a dderbyniodd yr Ysbryd Gla\u0302n i\u2019w galluogi i foli, gwasanaethu a thystiolaethu i gariad Duw ym mhob oes."}, {"text_idx": "#000007", "text": "Boed ni\u2019n byw mewn cyfnod o fendith amlwg, neu\u2019n nofio yn erbyn y llif fel lleiafrif yn ein cymunedau, yr un yw galwad Duw i\u2019w bobl: \u2018Byddwch yn ddi-fai a diddrwg, yn blant di-nam i Dduw yng nghanol cenhedlaeth wyrgam a gwrthnysig, yn disgleirio yn eu plith fel goleuadau yn y byd, yn cyflwyno gair y bywyd.\u2019 (Philipiaid 2:15-16)"}, {"text_idx": "#000011", "text": "Cliciwch ar y llun i ymuno yn yr oedfa"}]